忘機臺
作者：郭印
朝代：宋

paragraphs: 累石成臺如蟻垤，對此澄江千丈闊。
春輪旋轉疾如飛，隔岸傳聲無間歇。
風標公子鏡中來，爲我沙汀凝片雪。
晚晴更是斜陽好，樹外殘霞紅一抹。
平生任運息機心，麋鹿可馴禽可狎。
生憎智巧犯人爲，激水翻車真太黠。
君不見海上之鷗胡不下，當時妄念差一髮。
又不見漢陰抱甕用力多，區區反笑桔槔拙。
我今與物既大同，積刼情塵俱泯絕。
天機密契有誰知，強立臺名太饒舌。